**17.§**

##### Par Ogres novada pašvaldībai nodarīto zaudējumu labprātīgu atmaksu

Izskatot Ogres novada pašvaldībā 2015. gada 1. aprīlī saņemto Korupcijas novēršanas un apkarošanas biroja vēstuli “Par pārbaudēs konstatēto” (reģistrēta 2015. gada 1. aprīlī Nr.1-10.6/337) un noklausoties D.Bārbales ziņojumu, konstatēts, ka:

Vita Pūķe, pildot domes priekšsēdētāja pienākumus, 2013. gada 3. jūlijā izdeva rīkojumu Nr.205-p “Par Raimonda Javoiša atbrīvošanu no darba”, kura 2. punkts paredzēja izmaksāt Raimondam Javoišam visas naudas summas, kas darbiniekam pienākas no darba devēja, atlaišanas pabalstu divu mēnešu vidējās izpeļņas apmērā sakarā ar darba tiesisko attiecību izbeigšanu vienošanās kārtībā un kompensāciju par neizmantotajām atvaļinājuma dienām par laika periodu no 02.05.2012. līdz 05.07.2013. Atlaišanas pabalsts R.Javoišam 2698,92 (divi tūkstoši seši simti deviņdesmit astoņi eiro un 92 centi) EUR jeb 1 896,80 Ls izmaksāts 2013.gada 3.jūlijā.

Saskaņā ar Valsts un pašvaldību institūciju amatpersonu un darbinieku atlīdzības likuma 3. panta trešo daļu valsts vai pašvaldības institūcija neizmaksā un iekšējos normatīvajos aktos, pašvaldības saistošajos noteikumos, darba koplīgumos un darba līgumos amatpersonai (darbiniekam) neparedz citādu atlīdzību kā tā, kas noteikta šajā likumā, izņemot šajā pantā paredzētos gadījumus (redakcijā, kas bija spēkā rīkojuma izdošanas brīdī). Konkrētajā gadījumā likums šādu atlīdzību darbiniekam neparedzēja un atlaišanas pabalsts izmaksāts nelikumīgi. Rezultātā Ogres novada pašvaldībai nodarīti zaudējumi EUR 2698,92 apmērā.

Valsts pārvaldes iekārtas likuma 90.pants noteic, ja amatpersona, pildot amata pienākumus, ar nodomu vai aiz rupjas neuzmanības ir radījusi mantiskus zaudējumus publiskai personai, tā prasa, lai amatpersona atlīdzina zaudējumus normatīvajos aktos noteiktajā kārtībā.

Pamatojoties uz minēto un

**balsojot: PAR –** 9 balsis (E.Dzelzītis, E.Helmanis, J.Laizāns, A.Mangulis, Dz.Mozule, M.Siliņš, D.Širovs, I.Tamane, I.Vecziediņa),

**PRET** – 3 balsis (E.Bartkevičs, S.Kirhnere, M.Legzdiņš), **ATTURAS** – nav,

Ogres novada pašvaldības dome **NOLEMJ:**

1. Aicināt Ogres novada pašvaldības domes deputāti Vitu Pūķi sakarā ar nelikumīgu atlaišanas pabalsta izmaksu labprātīgi atlīdzināt Ogres novada pašvaldībai finanšu zaudējumus EUR 2698,92 (divi tūkstoši seši simti deviņdesmit astoņi eiro un 92 centi) apmērā līdz 2015. gada 1. maijam, to pārskaitot uz Ogres novada pašvaldības kontu: Valsts Kase, TRELLV22, Konts Nr. LV25TREL9800890740210 (EUR), Ogres novada pašvaldības reģistrācijas numurs LV 90000024455.
2. Kontroli par lēmuma izpildi uzdot Ogres novada domes priekšsēdētājam Artūram Mangulim.

(Sēdes vadītāja,

domes priekšsēdētāja A.Manguļa paraksts)

*Lēmums stājas spēkā ar 09.04.2015.*